题桂林荣遇图
白发刘郎江右住，高堂大字书荣遇。借问何因得此名，向人指点门前树。年年八月金粟开，云是仙翁亲手栽。异本定从天上得，清芬应自月中来。只今系马长安道，梦想故园秋色好。匡庐青压九江深，翻笑淮南小山小。草木之生关盛衰，百年培植当清时。寄谢子孙毋剪伐，青云留取最高枝。
主题：思乡
情感：想家